Das mal isch es verfahre zimli ähnlich gsii, nume häts damal live thai-musig gha. Und statt de vier häts jetzt 21 mönch gha, samt em obermönch. Prinzipiell isches aber gliich  abgange. Mir händ dänn au na all die sache wo für de papi sind (stüehl, zässe, gschirr etc) eis nach em andere em obermönch möse gäh. Dh es züüg isch für de papi am neue ort, aber da törfs de tempel bruuche. Das isch sozsäge de lohn vo de mönch für ihre iisatz. Nach däm hät dänn es publikum möse d'stüehl um 90° drähe, dänn sind 3 thai-tänzerinne cho. Und nach de thai-tänzerinne isch dänn de ernschti teil losgange. d'familie hät sich vor de stäge zum sarg uufgschtellt, und es paar uusgwählti lüt (wahrschinli  söttig wo bsunders vil gschpendet händ) sind cho und händ blueme und e mönchskutte zum sarg gleit. Und irgenden wichtige maa hät jewils verzellt wer dass das gsii segi. Und immer nachdem en mänsch dobe gsi isch, isch dänn en mönch dra cho wo zerscht es gebät am sarg gseit hät und dänn die mönchsrobe mitgnah hät.